ការសម្ភាសន៍របស់លោកយាយសុខ សារ៉ាន់

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះសុខ
សារ៉ាន់

***ពត៌មានសង្ខេបរបស់លោកយាយសុខ សារ៉ាន់***

*សព្វថ្ងៃនេះលោកយាយសុខ សារ៉ាន់មានអាយុ៧២ឆ្នាំហើយ គាត់មានស្រុកកំណើតនៅឯកំពង់ភ្លុក ខេត្តសៀមរាប។ គាត់មានបងប្អូនចំនួន៣នាក់ ហើយគាត់ជាកូនបងគេ
បង្អស់។ កាលពីសម័យប៉ុល ពតគាត់កំពុងមានទំងន់៣ខែកន្លះ គេបានស្នើរសុំប្តីរបស់គាត់ទៅហើយតាំងពីពេលនោះមកគាត់មិនដែលបានជួបប្តីរបស់គាត់ទៀតទេ។*

ក៖ បាទជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៍ពីប្រវិត្តរបស់យាយ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាយាយ បាទហើយចឹងនៅពេលដែលខ្ញុំសម្ភាសន៍យាយចប់ ខ្ញុំនឹងដាក់ការសម្ភាសន៏របស់យាយណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាយាយ ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?
ខ៖ ចាស។

ក៖ បាទ សម្រាប់ថ្ងៃខែដែលខ្ញុំសម្ភាសន៍យាយនេះគឺ នៅថ្ងៃទី១០ ខែមករា ឆ្នាំ២០២១​ ហើយការសម្ភាសន៍នេះត្រូវបានធ្វើឡើងនៅភូមិ១១៣ សង្កាត់ចុងឃ្នៀស កុ្រុងសៀម
រាប ខេត្តសៀមរាប បាទហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ?

ខ៖ ឈ្មោះសុខ សារ៉ាន់។

ក៖ សុខ សារ៉ាន់?

ខ៖ ចាស។

ក៖ ចុះយាយមានឈ្មោះហៅក្រៅទេ?

ខ៖ អត់ទេ មានតែមួយប៉ុណ្ណោះឯង។

ក៖ ចុះយាយមានអាយុប៉ុន្មានហើយយាយឆ្នាំណឹង?

ខ៖ ៧២។

ក៖ ចុះយាយចាំថ្ងៃខែឆ្នាំកំណើតយាយបានទេ?

ខ៖ ខ្ញុំកើតខែភ្ជុំ។

ក៖ ចុះឆ្នាំខ្មែរវិញ? ឆ្នាំរោង?

ខ៖ ឆ្នាំជូត។

ក៖ ឆ្នាជូត?

ខ៖ ចាស ដល់ពេលនេះភ្លេចមិនដឹងប៉ុន្មានកើត ប៉ុន្មានរោចដែលកើតនោះយូរណាស់ទៅហើយ ដឹងតែឆ្នាំជូត ខែភទ្របទ ខែភ្ជុំ។

ក៖ ចុះយាយាមានស្រុកកំណើតនៅឯណាដែរយាយ?

ខ៖ ស្រុកកំណើតនៅកំពង់ភ្លុក ខ្ញំកើតនៅកំពង់ភ្លុកណឹងឯដល់ពេលទម្លាក់គ្រាប់បែក កាលនោះទម្លាក់គ្រាប់បែកខ្ញុំរត់មកនេះ មុនទម្លាក់គ្រាប់បែកនេះមិនកើតសង្គ្រាមហារដ្ឋប្រហា ទៅដូចថាខ្ញុំនៅខាងប៉ុល ពតចុះ ពីដើមដំបូងយើងនៅស្រុកនោះមានខ្មែរក្រហម ចាសមានខ្មែរក្រហមទៅដល់ពេលនេះវៀតណាមចូលមក ចូលមករំដោះដេញខ្មែរក្រហមទៅស្រាប់តែពួកខាងស្រោចស្រង់នេះលន់ នល់នេះមិនទម្លាក់គ្រាប់បែកហា ទម្លាក់គ្រាប់បែកតាមភូមិពួកនៅខាងខ្មែរក្រហមនោះឯង ទម្លាក់ទៅខ្ញុំនេះម៉ែឪខ្ញុំនេះទ្រាំនៅមិនបានដែលវាទម្លាក់រាល់ថ្ងៃនោះពេក ទម្លាក់គ្រាប់បែកទម្លាក់អាណាប៉ាល់ចំត្រង់ណាគឺឆេះផ្ទះត្រង់នោះឯងទៅពិគ្រោះបងប្អូនគាត់ពិគ្រោះម៉ែសែតនេះបងម៉ែខ្ញុំបង្កើត ពិគ្រោះគ្នាមកនាំគ្នារត់មកចុងឃ្នៀស ទៅរត់រត់កណ្តាលយប់កេសគ្នាបានតោះទៅយើង ទៅក៏មកអ៊ុំទូកមួយម្នាក់មកស្មានតែមកតែ២នាក់បងប្អូន េលងអ្នកឯត្បូងអ្នកជើងគេមកដែរ រត់មកមកជួបគ្នានិងព្រៃជិតមកចុងឃ្នៀសណឹងឯង ទៅក៏ពួកខាងនោះឯងគេទៅទទួលព្រឹកឡើង ទៅបានមកនៅចុងឃ្នៀសនេះឆ្នាំ៧៣មក។

ក៖ អរ មកនេះយូរហើយ?

ខ៖ ចាស វា៧៣មើលន្មាន៧២ ពីឆ្នាំ៧២មកនៅរហូតទៅដល់ឆ្នាំ៧៥មិនពួកនេះមករំដោះហា ខ្មែរក្រហមគេថាគេមករំដោះហារ ដល់ទៅខ្ញុំរស់នៅនិងខ្មែរក្រហមនៅចុងឃ្នៀសយើងនេះបានជាងមួយឆ្នាំ មើល៧៥ ៧៦ គេមិន គេរៀបគ្រួសារឲ្យ រៀបទៅបានកូនមួយទំងន់នៅនិងពោះ ៣ខែកន្លះមីនេះឯង ទៅក៏គេយកប្រុសៗទៅបាត់ទៅ គេថាយកទៅធ្វើការ២ឡាន ទៅគេយកទៅធ្វើការបាត់ដល់សព្វថ្ងៃជាង៤០ឆ្នាំ ប្រហែលជាងាប់វាយចោលហើយមើលទៅ ដល់ពេលនេះឯងដល់ឆ្នាំ៧៧នេះ គេជម្លៀសទៅ ទៅគេឲ្យទៅធ្វើការមិនថាយកទៅវិហារព្រហ្មទេ គេថាយកទៅធ្វើការឯលើយកទៅវិហារព្រហ្ម ស្គាល់ដែរវិហារព្រហ្ម។

ក៖ ខ្ញុំលឺថាកន្លែងវិហារព្រហ្មកន្លែងលត់ដំ។

ខ៖ ចាស លត់ដំមែនណឹងឯងវិហាព្រហ្ម ដល់ពេលមកនៅទៅក៏ធ្វើស្រែទៅគេឲ្យធ្វើស្រែ ទឹកពេលណាអស់ទឹកផឹក ទឹកងូត សុំគេបានទៅដល់ភូមិថ្នល់លោក ដល់ភូមិថ្នល់លោកទៅទៅសុំគេសុំទឹកអណ្តូងគេ ដល់សុំបានមកយកមកវិញគេឆែកទៀត យើងទៅពីនេះក៏គេឆែកដែរគេស្ទាបខ្លួនខ្លាចយើងលាក់អីយកទៅ មិនមែនលាក់អីទេគឺសំខាន់គឺអង្ករ ដល់ពេលទៅដល់នោះសុំទឹកគេបានមកមកវិញគេឆែក​ គេឆែកទៅគេធ្វើផ្ទះវែងចេះទៅដូចសាលានោះឯងណា អត់មានជញ្ជាំងទេមានតែដំបូល ទៅគេឲ្យដេកមួយគ្រួសារមួយមុងៗ ទៅយប់ឡើងគេដើឆែក ឆែកទៅបើយើងដាំទឹកចេះ គេយកឈើកូរមើលបើមានអង្ករគេចាប់ភ្លាម ចាសគេចាប់ភ្លាមជួនកាលយកទៅដាក់គុក ជួនកាលវាយចោល នេះនៅវិហារព្រហ្មនេះ នោះឯងដល់រំលងបានប៉ុន្មានខ្ញុំមិនចាំទេអាត្រង់នោះមិនដឹងប៉ុន្មាន ប៉ុន្មានខែ គេ គេរំសាយចេញហើយគេថាចេញពីវិហារព្រហ្មហើយប៉ុន្តែងាប់ច្រើនណាស់វិហារព្រហ្ម ត្រូវវាយ វាយហើយយកទៅអូសចោលក្រោមដើមត្នោតយើងអត់កប់ទេ ឲ្យតែស្ទូងស្រូវខុសក៏គេចាប់ដែរនោះឯងទៅគេជម្លៀសមកខ្ញុំមកនៅពោសេរី ពោសេរីនោះខាងជើងផ្សាកំពង់ក្តីឆ្ងាយគ្រាន់នោះឯង អឺប្រហែលពីនេះពីសូជីងទៅច្រមុះភ្នំនោះឯងដែលខ្ញុំនៅនោះ ទៅ ទៅនៅកំពង់ក្តីដល់នៅកំពង់ក្តីដល់ឆ្នាំ ទៅទៅធ្វើស្រែធ្វើអីនិងគេទៅគេឲ្យទៅធ្វើស្រែអីបាយជំនាន់នោះបាយរួម ដល់ពេលគួសជួងទៅយកបាយហើយ ម៉ែខ្ញុំងាប់ឯពោសេរីណឹងឯ យាយខ្ញុំនេះនៅជាមួយគ្នានិងវិហារព្រហ្មហា តាខ្ញុំងាប់នៅនេះឈឺងាប់ ដល់ពេលទៅវិហារព្រហ្មយាយខ្ញុំដល់គេជម្លៀសចេញមកគេអត់ឲ្យយកជីដូនមកទេណា ជីដូនចាស់គេយកដាក់មួយដុំ ខ្ញុំងាប់អត់បានទាន់ដង្ហើមទេយាយខ្ញុំអត់ទេ យើងមកនៅពោសេរីនៅថ្នល់លោក បានអ៊ុំខ្ញុំជី
តួតមួយនេះ នៅជាមួយអ៊ុំខ្ញុំជីតួតមួយគាត់មើលដល់ពេលងាប់ទៅក៏ យាយនោះឯងគាត់មើលណា មើលយាយខ្ញុំទៅងាប់ទៅក៏ទុកនៅថ្នល់លោកណឹងឯង ដល់ពេលចូលស្រុកបាន៤ ៥ខែនេះ ខ្ញុំទៅយកយាយខ្ញុំមិនមែនយករស់ទេណាយកទៅងាប់ដឹងថាងាប់ហើយណា យកឆ្អឹងម៉ែខ្ញុំនេះមក ដូចថាអ្នកគេជួយខ្មោចណឹងទៅទុកណាគេដឹកបន់ ទៅៗ ទៅវិហារព្រហ្ម ជិះឡានទៅមានទៅដល់ ជិតដល់កំពង់ក្តីគេវាយស្ទោងនោះទៀត ពួកខ្ញុំភ័យដល់ហើយប៉ុន្តែអត់អី ទៅដេកមួយយប់យកបានមកខ្មោចណឹង គេជូនទៅយកគេដឹងបន ដឹងបនជីកមកទៅឡើង៣ ៤ ៥គ្រួសារទៅយក យកបានមក យកបានមកបានមកដល់ចុងឃ្នៀសយើងនេះឯងក៏នៅជាប់រហូតដល់សព្វថ្ងៃនេះឯង។

ក៖ ចុះយាយមានបងប្អូនចំនូនប៉ុន្មាននាក់ដែរយាយ?

ខ៖ ខ្ញុំមានតែ៣នាក់ទេ ចាសប្រពន្ធអ៊ុំ ណារីនោះមួយ កណ្តាលនោះងាប់បានហើយ ទើបតែងាប់បាន២ឆ្នាំហា នោះឯង ២ឆ្នាំហើយគាត់អត់មានគ្រួសារទេ។

ក៖ គាត់ឈ្មោះអ្វីដែរ?

ខ៖ ឈ្មោះ សុខ សារ៉ូ។

ក៖ ចឹងអ៊ុំអាច។

ខ៖ ខ្ញុំសុខ សារ៉ាន់ នោះសុខ សារ៉ូ ដែលប្អូនទី៣សុខ សារិន។

ក៖ ចុះយាយជាកូនទីប៉ុន្មានដែរយាយ?

ខ៖ កូនទី១។

ក៖ បងគេ?

ខ៖ ចាស បន្ទាប់ទៅកូនទី២ឆ្នាំរោង ដល់កូនទី៣ឆ្នាំខាល។

ក៖ ចុះយាយនៅចងចាំទេសាច់រឿងអ្វីខ្លះដែរជាមួយបងប្អូនកាលពីក្មេងៗ ជំទង់ៗអីធ្លាប់មានបទពិសោធន៍ សប្បាយឬក៏កើតទុក្ខអីដែរជាមួយគ្នា ឬក៏ធ្វើការអ្វីដែរជាមួយគ្នា ឬក៏រៀនអីជាមួយគ្នា?

ខ៖ ចាស ធម្មតាទេបងប្អូនខ្ញុំអត់ដែលឈ្លោះគ្នាឈ្លោះអីទេ កាលនៅជុំម៉ែឪខ្ញុំណា ដល់មកនៅស្រុកណេះ ប្អូនពៅគេណឹងទើបតែអាយុ៩ឆ្នាំទេ ទៅខ្ញុំនេះអាយុជាង២០ហើយ កាលនោះ២៣ទៅក៏ មកណេះរកស៊ីរាយមោង រាយមោងម៉ែខ្ញុំនិងប្អូនពៅខ្ញុំនេះរាយមោងខ្ញុំទៅទិញបន្លែលក់តិចតួចនៅផ្ទះ ទៅឪខ្ញុំចាប់ឈឺក៏ខូចទៅទៀតទៅ នៅតែពួកខ្ញុំប៉ុន្មាននាក់ណឹងឯង នៅប៉ុន្មាននាក់ណឹងឯងនៅម៉ែខ្ញុំ នៅខ្ញុំនៅប្អូនខ្ញុំ ប្អូនទាំងអស់ដល់ពេលនេះឯងគេជម្លៀសទៅនៅពោសេរី ម៉ែខ្ញុំមិនត្រូវជាប់តែគាត់ទៅតាមខ្ញុំទេ គាត់គ្រួសារខ្ញុំនេះម៉ែខ្ញុំមាននៅមីពៅមួយឈ្មោះសារិនណឹងឯង ចាសនៅទៅក៏ គាត់នៅស្រួលទេខ្ញុំមានគ្រួសារគេយកប្តីទៅហើយគេយកប្រពន្ធទៅទៀត គេថាឲ្យទៅជួបជុំប្តីប្រពន្ធ មានជួបឯណាមួយនៅវិហារព្រហ្ម មួយមិនដឹងនៅឯណាប្តីនោះ ប្រហែលយកទៅវាយចោលហើយមើលទៅដឹក ពួកគេឃើញគេថាដឹកឡានហើយគ្រប់ធាងដូងទៀតបើកទៅលិចអញ្ចេះនោះឯងប៉ុណ្ណោះឯង។

ក៖ ចុះកាលពីក្មេងអីយាយធ្លាប់បានទៅរៀនអីទេជាមួយបងប្អូនយាយ?

ខ៖ ខ្ញុំទៅរៀនជាមួយយាយរ៉ូប្អូនទី២ ប្អូនទី៣រៀននិងភ្នំយើងនេះទេ។

ក៖ ចឹងយាយបានទៅរៀនដែរកាលនៅក្មេង?

ខ៖ ចាស ទៅរៀន។

ក៖ ដល់ថ្នាក់ទីប៉ុន្មានដែរយាយ?

ខ៖ ទី៨។

ក៖ អីយ៉ា ចុះយាយនៅចេះសរសេរនិងចេះអានអក្សរខ្មែរទេសព្វថ្ងៃណឹង?

ខ៖ ចេះប៉ុន្តែភ្នែកព្រិល។

ក៖ ចុះយាយអាចប្រាប់បន្តិចបានទេថាកាលរៀនសូត្រនៅសម័យលោកយាយណឹងយ៉ាងម៉េចដែរ?

ខ៖ ការរៀនសូត្រូនៅសម័យខ្ញុំរៀននោះ។

ក៖ បាទ។

ខ៖ ធម្មតាទេ ប៉ុន្តែចូលរៀនដំបូងអស់មានថ្នាក់ទី១ដូចសព្វថ្ងៃទេណា គេហៅថ្នាក់ទី១២ ថ្នាក់ទី១២មកថ្នាក់បរិ ថ្នាក់បរិមក ថ្នាក់អាទិ ថ្នាក់អាទិមកថ្នាក់ទី៩ ទី៨ខ្ញុំដល់ទី៨នៅកំពង់ភ្លុកគេបង្ហាត់ដល់ថ្នាក់ទី៧ ខ្ញុំរៀនបានត្រឹមថ្នាក់ទី៨ខ្ញុំឈប់ រាប់ពី១២ឡើងទៅលើវិញ ១២ ថ្នាក់បរិ ថ្នាក់១២ណឹងថ្នាក់ទី១ ដូចទីមួយសព្វថ្ងៃចឹង ថ្នាក់ទី២នេះមិនថ្នាក់បរិហាស ទី៣នេះអាទិ នោះឯងដល់ទី៩ថ្នាក់ គេហៅទី៩អញ្ចុះឯង ទី៩ ទី៨ ទី៧គេរាប់ចឹងឯងពីដើមមិញនោះ គេមិនមែនរាប់ដូចយើងសព្វថ្ងៃទី១ ទី២ ទៅវិញទេ រាប់បញ្រ្ចាស
ចឹងក្មួយ ចុះពី១២មក។

ក៖ ចុះគេមានបង្រៀនភាសាបារាំងអីទេយាយកាលណឹង?

ខ៖ បង្រៀន។

ក៖ យាយបានរៀនទេ?

ខ៖ រៀនបានតាក់តិចដែរ ថ្នាក់ទី៩ក៏បង្ហាត់បារាំង ថ្នាក់ទី៨ក៏បង្ហាត់បារាំង ចុះឈប់តាំងពី១៥ឆ្នាំមក មានសង្វាតរៀនមានសង្វាតមើលណាទៀត ខំតែបើមើល មើលសៀវភៅរឿងខែ្មរប៉ុណ្ណោះឯង។

ក៖ ចុះកាលដែលសម័យលន់ នល់ណឹងវិញណាយាយ នៅក្នុងភូមិណឹងមានខ្មែរក្រហមនៅក្នុងណឹងដែរម៉េចយាយ?

ខ៖ កាលសម័យលន់ នល់?

ក៖ បាទ។

ខ៖ ខាងលន់ នល់ណឹងអត់មានខ្មែរក្រហមទេ មានដូចមួយចំហៀងម្នាក់ដូចថាគេនៅកំពង់ភ្លុកទៅខាងខ្មែរក្រហមខាងពតណា នោះឯងខាងណេះក៏មានទាហានលន់ នល់នោះ ដូចចែកព្រំប្រទល់គ្នាចុះឯង។

ក៖ ចឹងការទម្លាក់គ្រាប់បែកគឺទម្លាក់ពីខាងលន់ នល់ទៅខាងប៉ុល ពត?

ខ៖ ចាស ទម្លាក់អញ្ចុះឯង គេហៅខ្មែរក្រហមជំនាន់មុននោះ ដល់រំដោះទាំងអស់ទៅបានគេហៅប៉ុល ពត។

ក៖ ចុះការរស់នៅសម័យប៉ុល ពតណឹងយ៉ាងម៉េចដែរយាយ?

ខ៖ ដែលចូលប៉ុល ពតហើយនោះ?

ក៖ បាទ ការរស់នៅប្រចាំថ្ងៃយ៉ាងម៉េចដែរ ធ្វើការម៉េច ឬក៏ការហូបចុកណឹងម៉េចដែរយាយ?

ខ៖ ចាំមើលណានៅចុងឃ្នៀសនេះ មានសម្លរមានអីដូចថាមានត្រីមានអីណា ហើយធ្វើត្រីរាល់ថ្ងៃគេហៅទៅធ្វើត្រី ធ្វើត្រីរាល់ថ្ងៃដល់គេជម្លៀសទៅវិហារព្រហ្មនេះ ធ្វើតែស្រែទេធ្វើស្រែ ទៅដល់ម៉ោងគេចែកបាយជួនកាលក៏ត្រីអាំងទៅ ជួនកាលស្ងោរទៅ ជួនកាលសម្លរម្ជូរទៅនោះឯង មួយគ្រួសារមួយវែក មួយវែកមិនមែនវែកសរយើងទេណាអាវែកត្រឡោកយើងប៉ុណ្ណេះ បើអ្នកហូបតិចមួយឆ្អែត បើអ្នកហូបច្រើនអត់ឆ្អែតទេ។

ក៖ ចុះកាលណឹងយាយមានគ្រួសារនៅយាយ?

ខ៖ ខ្ញុំកាលនៅវិហារព្រហ្ម?

ក៖ បាទ។

ខ៖ មាន មានហើយប៉ុន្តែដោយឡែកពីគ្នាគេយកប្តីទៅបាត់ទៅ នៅតែខ្ញុំនិងជាមួយម៉ែបង្កើតខ្ញុំនោះឯង។

ក៖ កាលណឹងអត់ទាន់មានកូនទេ?

ខ៖ នៅទំងន់ក្នុងពោះ ៣ខែកន្លះ គេយកប្តីទៅទំងន់គ្រប់គ្នាអ្នកនៅអ្នកដែលជម្លៀសជំនាន់អាពត ចាសទៅក៏មានអី អ្នកដែលទំងន់ៗអត់ប្តីតែទាំងអស់ ចុះគេយកទៅអស់ហើយឡើងប៉ុន្មានឡាន ៣ឡាន ហើយនៅខាងកំពង់ភ្លុកវិញដែលខ្ញុំមកផុតណា ឈ្មោះអាចំរើនមួយវានៅរៀនសៀមរាបយើងណឹងឯង ដល់នៅរៀនសៀមរាបទៅគេដឹងថាវារៀនចេះដឹងគេចាប់យក យកទៅគេចងនិងដុំថ្មគេទម្លាក់ចោលកណ្តាលទន្លេ បើឯចុងឃ្នៀសយើងនេះមានតែដាក់ឡានយកទៅចាស់ៗ ថាគេចោទថាចេះ គេថាឯងទាហាន ស្វាយត្រាន បានគេដឹកយកទៅនោះគេថាឲ្យទៅធ្វើលត់ដំធ្វើការ លត់ដំធ្វើការឯណា ច្បាស់ជាសម្លាប់ចោលហើយចាស អូ!នៅវិហារព្រហ្មដែលខ្ញុំនៅនិងវិហារព្រហ្មណឹង គេជម្លៀសអត់បានទេ ចាប់វាយៗហើយគុកគេគុគគេប៉ុណ្ណេះឯងដាក់ឡើង២០ ៣០នាក់ ស្រែកញ៉េកញ៉ាច់ក្នុងនោះឯង ជុះនោមអីពេញតែក្នុងបង្គន់នោះឯង ចុះផ្ទះខ្ញុំនៅដេកខាងណេះទៅ មិនដាច់អញ្ចេះទៅគុកគេអញ្ចេះឯង មិនមែនប្រុសប៉ុន្មានទេណា សុទ្ធតែស្រីទេណាដែលវាយណា ដែលអ្នកកាន់ក្តាប់ខាងនោះស្រីទេណា។

ក៖ វិហារព្រហ្មណឹងយាយ?

ខ៖ នោះឯងស្រី ត្រូវវាយ វាយភ្លាម ត្រូវធាក់ ធាក់ភ្លាមនោះឯង។

ក៖ ចុះកាលណឹងនៅវិហារព្រហ្មណឹងមានអ្នកណាដែលឃ្លានខ្លាំងហើយលួចអីគេហូបគេដាក់ទោសម៉េចដែរយាយ?

ខ៖ អ្នកដែល លួចគេទេអានេះលួចដូរអង្ករដូរអី គេទាន់គេចាប់ដាក់គុកទៅ គុកនោះអាងទឹកយើងណឹងឯងគេដាក់ក្នុងនោះឯងមនុស្ស ប៉ុន្តែអត់មានទឹកទេវាខាស់ទឹកអស់ហើយគេដាក់មនុស្សក្នុងនោះឯងនៅវិហារព្រហ្ម ហើយបើស្ទូងស្រូវវិញអ្នកណាស្ទូងរាងយឺតតិច ផែសពីក្រោយអត់ដឹងទេឡើងច្រឡោត វាយណា។

ក៖ កំពុងធ្វើការៗវាយបណ្តោយ?

ខ៖ ចាស ថាឯងស្ទូងខ្ជិលចំតិតគូទឡើងលើ មីញ៉ែង និងមីញ៉េចនេះលាក់អង្ករ អង្ករដែលរើសបានលាក់គេឆែកបានយកទៅដាក់គុក អត់ចេះសំណាងគាត់អត់ងាប់ដែរមកងាប់និងសង្គមនេះវិញ មកងាប់ទាំងបងប្អូនឯណេះវិញ ដែលជាប់គុកអត់ងាប់ ពួកមិត្តស្រលាញ់ប្អូនប្រុស ស្រលាញ់អាហេង ប្អូនប្រុសគាត់ស្អាតទៅគេយកទៅដាក់ទោសគេអត់សម្លាប់ទេ គេគ្រាន់តែវាយកុំអីត្រូវងាប់បាត់ស្រលាញ់ កុំអីងាប់អាហេងនោះស្អាត ដឹងម៉េអត់សអត់អីទេតែសម្បុរស្អាត ខ្មៅជាងគេចាប់យកទៅដល់ពេលរាយការណ៍យកទៅដល់ពេលដឹងថាប្អូនលែងវិញ នោះឯងទម្រាំតែលែងវាយឡើងចង់ងាប់ឡើង១០ថ្ងៃជាង។

ក៖ ចុះម្តាយលោកយាយមានឈ្មោះអ្វីដែរលោកយាយ?

ខ៖ សោម លី។

ក៖ សោម លី?

ខ៖ ចាស។

ក៖ បាទ ចុះគាត់មានស្រុកកំណើតនៅឯណាដែរយាយ?

ខ៖ កំពង់ភ្លុកដូចគ្នា ឪខ្ញុំក៏អ្នកកំពង់ភ្លុក។

ក៖ ហើយគាត់ជាមនុស្សបែបណាដែរម្តាយយាយ ជាមនុស្សកាច ឬក៏ស្លូតដែរ?

ខ៖ ទេអត់កាចទេ ធម្មតាស្លូត ថាទៅស្លូតហើយព្រោះកូនចៅមិនដែលវាយផង អត់ដែលវាយទេ។

ក៖ ចុះកាលដែលគាត់រស់នៅណឹងគាត់ប្រកបការងារអ្វីដែរដើម្បីចិញ្ចឹមជីវិត?

ខ៖ ដាក់លប នៅកំពង់ភ្លុកដាក់លប។

ក៖ បាទ អត់មានធ្វើស្រែធ្វើអីទេ?

ខ៖ ចាស អ្នកកំពង់ភ្លុកដាក់លបទាំងអស់ អត់ធ្វើស្រែទេ។

ក៖ ចុះឪពុកលោកយាយឈ្មោះអ្វីដែរ?

ខ៖ ឪពុក?

ក៖ បាទ។

ខ៖ សុខ ឡូ។

ក៖ សុខ ឡូ?

ខ៖ ចាស ម្តាយឈ្មោះសោម លី។

ក៖ ស្រដៀងគ្នា បាទលោកយាយ ចុះលោកយាយនៅចងចាំអ្វីខ្លះដែរទាក់ទងជាមួយឪពុកម្តាយ ឬក៏មានអនុស្សាវរីយ៍អ្វីខ្លះដែរជាមួយពួកគាត់ដែលមិនអាចបំភ្លេចបាន?

ខ៖ ខ្ញុំជាមួយឪម៉ែខ្ញុំ ចេះតែនឹកឃើញគាត់កាលគាត់នៅរស់ទៅគាត់ដាក់លបចិញ្ចឹមអីណា ចិញ្ចឹមពួកខ្ញុំហើយមិនដែលវាយមិនដែលអីទេបងប្អូន បងប្អូនខ្ញុំមិនដែលត្រូវរំពាត់ទាំងអស់ តែយាយខ្ញុំម្នាក់ យាយខ្ញុំរៀងកាចបន្តិច សំឡុត ប៉ុន្តែគាត់កាចគាត់ចាញ់បញ្ឆោតគេ ចាញ់ដូចកូនក្មួយចេះទៅរកលុយមានលុយតិចតួច ពីដើមមិញយើង២ ៣ម៉ឺនច្រើនណាស់ណា ទៅរកខ្ចីលុយខ្ចីអីទៅម៉ែខ្ញុំថាអត់ទេអង្គុយយំហើយអត់ហូបបាយទេណា យាយខ្ញុំណាអត់ឲ្យកូនក្មួយគាត់ខ្ចីគាត់អង្គុយយំនោះឯង យំទៅដល់ទ្រាំមិនបានទៅឲ្យខ្ចី ឆ្លងពីចុងឃ្នៀសយើងណឹងឯង អ៊ុំទូកទៅអ៊ុំមួយ ចែវមួយក្រោមពីយប់តិចទៅថ្ងៃបន្តិចដល់ហើយ ក្មួយឯងមិនដឹងសព្វថ្ងៃកំពង់ភ្លុកមានឆ្ងាយប៉ុន្មានមែនណា ទៅក៏ឲ្យខ្ចីឲ្យអីមក ហើយយើងដាក់លបពីដើមណាអត់សូវជំពាក់អ្នកណាទេ មួយល្មមគ្រប់គ្រាន់ហូបចុក នោះឯង។

ក៖ បាទលោកយាយ ឪពុកម្តាយលោកយាយធ្លាប់ប្រាប់ប្រវិត្តរបស់គាត់កាលពីក្មេងមកកាន់លោកយាយទេ?

ខ៖ អត់ដែលនិយាយអីសោះ អត់។

ក៖ អត់មានដែលនិយាយប្រវិត្តប្តីប្រពន្ធគាត់ស្រលាញ់គ្នាម៉េចទេ?

ខ៖ អត់ទេ គាត់ពីរនាក់គាត់ដណ្តឹងការ ទៅគាត់អត់ដែលនិយាយអីសោះ។

ក៖ ចុះយាយនៅចាំជីដូនជីតាបានទេយាយ?

ខ៖ ជីដូនខ្ញុំ?

ក៖ បាទខាងម្តាយណា?

ខ៖ ខាងម្តាយដឹងតែយាយមុំ តាសោម បើតាសោម សូ សោម យាយមុំ ភូក មុំ។

ក៖ ណឹងខាងម្តាយ?

ខ៖ ខាងម្តាយ។

ក៖ ចុះខាងឪពុកវិញ?

ខ៖ ខាងឪពុកវិញ តាសុខ យាយភឹម។

ក៖ តាសុខ យាយភឹម?

ខ៖ ចាស បើជីតាគាត់មិនដឹងឈ្មោះអីមិនដែលបានសួរនៅក្មេងដែរ។

ក៖ ចុះគាត់ទាំង៤នាក់ណឹងក៏ជាអ្នកនៅកំពង់ភ្លុកទាំងអស់គ្នាម៉ង?

ខ៖ ចាស កំពង់ភ្លុក។

ក៖ ចុះកាលយាយកើតមកណឹងយាយកើតទាន់ពួកគាត់ទាំង៤នាក់ទេ?

ខ៖ កើតខ្ញុំទាន់តែខ្ញុំនៅតូច។

ក៖ ចុះយាយនៅចាំអ្វីខ្លះដែរទាក់ទងជាមួយយាយតា?

ខ៖ បើយាយតាខ្ញុំខាងម៉ែឡើងរត់រដ្ឋប្រហាររត់មកនៅឯណេះទាំងអស់គ្នាទៀតព្រោះយាយខាងខ្ញុំខូចពីសង្គម ខាងឪខ្ញុំខូចពីសង្គមខ្ញុំនៅប្រហែលប៉ុនណោះឯងដែលគាត់
ខូច។

ក៖ ចុះយាយមានបងប្អូនណា ឬក៏សាច់ញាតិដែលរស់នៅក្រៅប្រទេសអត់ទេយាយ?

ខ៖ អត់ អត់មាន។

ក៖ អត់មានបងប្អូនណាដែលទៅដល់ជុំរុំហើយទៅស្រុកគេអីទេ?

ខ៖ អត់មាន។

ក៖ ចុះស្វាមីរបស់យាយមានឈ្មោះអ្វីដែរយាយ?

ខ៖ ឈ្មោះសឹុម សុន។

ក៖ សឹុម សុន?

ខ៖ ចាស។

ក៖ ចុះកាលយាយបានរៀបជាមួយលោកតាណឹងដោយប៉ុល ពតមែនយាយ?

ខ៖ ចាស ប៉ុល ពត រៀបឲ្យ១៥គ្រួសារ។

ក៖ ចុះកាលណឹងពីមុខរៀបណឹងស្គាល់គ្នាទេយាយ?

ខ៖ នៅស្រុកចុងឃ្នៀសដូចគ្នា ស្គាល់គ្នាទៅគេស្នើរទៅគេឲ្យ អត់មានសួរចិត្តយើងទេណាគេរៀបឲ្យៗឲ្យតែកូនប្រុសស្នើរ គេរៀបឲ្យហើយ។

ក៖ ចឹងទាល់តែកូនប្រុសស្នើរបានគេរៀបឲ្យ?

ខ៖ ចាស។

ក៖ គេមិនមែនចាប់ទាងសងខាងមករៀបទេ?

ខ៖ ទេខ្ញុំដឹងថាស្នើរ ខ្លះមានម្នាក់ ប្រហែលចាប់ជល់ណឹងឯង ប្រុសក៏អត់យក ស្រីក៏អត់យក អត់ទាំងអស់គ្នាអត់អីដែរ។

ក៖ គេអត់ធ្វើអីទេ?

ខ៖ គេអត់ធ្វើអីដែរ?

ក៖ ចុះកាលយាយរៀបណឹងរៀបនៅ?

ខ៖ នៅទន្លេ ចាសនៅនៅនិងផែ គេធ្វើផែ អង្គុយធម្មតាចេះឯងគេដាក់មួយគូរៗៗទៅមានភ្លេងមានភ្លាត់ឯណា ទៅក៏គេដូចថាសម្ភាសន៍ទៅគ្នាគេណឹងឯងរៀបគ្រួសារអីចេះចុះគេរៀបរាប់ ប៉ុន្តែគេអត់មានហៅជីដូនជីតាណាមកទេណាគេថារៀបចុះឯង។

ក៖ ចុះលោកតាបានបាត់បង់ជីវិតនៅសម័យប៉ុល ពតណឹងមែន?

ខ៖ ចាស គេយកនៅសម័យប៉ុល ពតណឹងឯង ប្តីខ្ញុំដាក់ទាំងឡានទៅ ខ្លះចាស់អាយុឡើង៦០ទៅហើយក៏គេយកទៅដែរ ៣០គត់។

ក៖ ចុះលោកយាយមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃមានទេយាយ?

ខ៖ សព្វថ្ងៃបែកគ្នាអស់ហើយពីដើមមិញមាន ចាសពីដើមមិញមានដល់សព្វថ្ងៃអត់មានទេមិត្តភិក្ត បែកគ្នាតាំងពីជំនាន់អាពតមក។

ក៖ ចុះលោកយាយអាចជួយរៀបរាប់ប្រាប់ឈ្មោះបន្តិចបានទេ មានឈ្មោះអីខ្លះដែរ?

ខ៖ នៅយាយយ៉េចមួយ នោះឯងយាយយ៉េច យាយហានខូចហើយយាយហាន ចាសនៅយាយយ៉េច ធ្លាប់យាយយ៉េចនៅសព្វថ្ងៃ។

ក៖ មានអនុស្សាវរីយ៍អ្វីដែរជាមួយគាត់យាយ?

ខ៖ ពីតូចមិញដើរជិតគ្នាអត់បានទេ ដើរជិតគ្នាឲ្យតែខ្ញុំដើរទៅត្បូង អត់ដែលដេញដេញទៅរត់មកផ្ទះវិញទាំងបងប្អូន យាយរ៉ូនិងខ្ញុំរត់មកផ្ទះវិញ ដល់ពេលណាធំពេញក្រមុំរាងខ្លួនទៅអត់មានទាស់គ្នាទេ ទៅយកខ្សាច់អីជាមួយគ្នាយាយយ៉េច គាត់រស់នៅសព្វថ្ងៃណឹងឯង ទៅយកខ្សាច់អីជាមួយគ្នា ទៅយកដល់កំពង់ថ្កូវខ្សាច់នោះខែចេញវស្សា ទៅយកនៅកំពង់ថ្កូវ អ៊ុំទូកមិនមែនអ៊ុំទេទៅពីនេះសណ្តោងការណូតទៅ ៤ ១០ទូកក៏មកវិញសណ្តោងមកយកដាក់និងវត្តខ្សាច់ នៅសព្វថ្ងៃណឹងឯងយាយយ៉េចនោះ។

ក៖ ចុះតាំងពីក្មេងមកដល់ពេលនេះយាយធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតនិងកូនចៅយាយ?

ខ៖ ពីក្មេងហា?

ក៖ បាទ។

ខ៖ ពីក្មេងឪខ្ញុំដាក់លបអត់មាននេះទេ ខ្ញុំរស់នៅជាមួយគាត់ណឹងឯងពីក្មេង ដាក់លបដល់ខែគេដាំសណ្តែកខ្ញុំទៅជួលដាំឲ្យគេ ជួលដាំឲ្យគេ ដល់មកនៅនិងរដ្ឋប្រហារនេះខ្ញុំទិញបន្លែតិចតួច លក់ម៉ែខ្ញុំនិងប្អូនខ្ញុំរាយមោង លក់មួយថ្ងៃបានជាង២ពាន់ បានដល់មកសង្គមនេះ មុនដំបូងខ្ញុំរោយមោងជាមួយកូន ជញ្ជោតក្តាម កាប់កាសុង ដល់ពេលថយទូកថយផែមកនៅនេះទល់និងប្អូនខ្ញុំ ប្អូនខ្ញុំមុននៅផែនេះឯង ទល់គ្នាចេះទៅគេឲ្យកាប់កំផ្លោក ទៅកាប់កំផ្លោកលក់ឲ្យគេនោះឯង ដល់ពេលកើតស្រុកចេះទៅ ស្អីកើតជំងឺនេះទៅ គេផ្អាកយកកំផ្លោក នោះឯងបានទៅយ៉ាប់ណឹង។

ក៖ បាទ ចុះយាយអត់មានធ្លាប់ប្រកបអាវជីកម្មអីលក្ខណៈគ្រួសារចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេយាយ?

ខ៖ អត់មាន អត់បានចិញ្ចឹមទេ។

ក៖ អញ្ចឹងយាយអាចប្រាប់បានទេថានៅក្នុងជីវិតរបស់យាយ ពេលណាដែលជាពេលដែលយាយគិតថាពិបាកបំផុតជាងគេក្នុងជីវិតម៉ង ពេលណាដែរយាយ?

ខ៖ ដែលពិបាកខ្លាំង?

ក៖ បាទ។

ខ៖ ៣ឆ្នាំ ៤ឆ្នាំហើយ ប៉ុន្តែដូចថាគ្រាន់ជាងឆ្នាំណេះណា ឆ្នាំនេះយ៉ាប់ជាងគេបំផុត មុនពិបាកមែនតែទៅកាប់កំផ្លោកបានលុយ ពេលនេះខ្វះខាងខាងលុយណឹងឯង ដូចថាទៅណាមិនរួច។

ក៖ ចុះពេលណាដែលយាយគិតថាយាយសប្បាយចិត្តជាងគេវិញក្នុងជីវិតយាយ ក្នុងរយពេល៧២ឆ្នាំនេះណាពេលណាមួយដែលយាយសប្បាយជាងគេដែរ?

ខ៖ ដូចជាមិនសូវសប្បាយព្រោះក្នុងខ្លួនមិនសូវស្រួលគិតច្រើន ជីវភាពគ្រួសារអត់ថយ ទៅក៏មកឈឺចង្កេះឈឺអីនេះទៀតទៅមានទៅណារួច។

ក៖ បាទយាយ ចុះមកដល់សព្វថ្ងៃនេះជីវិតរបស់យាយមានការផ្លាស់ប្តូរអ្វីខ្លះដែរយាយ?

ខ៖ ផ្លាស់ប្តូរជីវភាពនោះ?

ក៖ ជីវិតយាយ ខ្សែជិវិតយាយផ្លាស់ប្តូរម៉េចដែរតាំងពីក្មេងដល់ឥឡូវ?

ខ៖ អរ ខុសគ្នាច្រើន។

ក៖ បាទ យ៉ាងម៉េចដែរយាយ?

ខ៖ ដូចថាយើងពីក្មេងមិនសំសួនហា កម្លាំងអីយើងចង់ទៅណាក៏បានដល់សព្វថ្ងៃរៀងគិតទៅណាមិនរួច ឈឹចង្កេះហើយអត់ស៊ីទៀត ហើយគ្មានលុយនិយាយឲ្យអស់ទៅ ក្នុងផ្ទះគ្មានលុយកាក់ច្រើន តិចតួចថ្ងៃណាដាច់ប៉ិត ទៅគិតទៅ។

ក៖ ចុះយាយកាលពីនៅក្មេងអីយាយធ្លាប់មានក្តីស្រម៉ៃអីទេពេលទៅរៀនថា ធំឡើងចង់ធ្វើអីទេយាយ?

ខ៖ អត់ទេ អត់បានស្រម៉ៃទេ អត់គិត បានធ្វើនេះធ្វើនោះអត់បានគិតទេ។

ក៖ អត់មានចង់ធ្វើគ្រូ គ្រូពេទ្យអីទេ?

ខ៖ អត់ទេ ធម្មតា។

ក៖ បាទ មកដល់ចំណង់ចំណូលចិត្តយាយវិញម្តង តាំងពីក្មេងមកដល់សព្វថ្ងៃនេះម្ហូបណាដែលយាយចូលចិត្តហូបជាងគេដែរ?

ខ៖ ម្ហូបនោះ?

ក៖ បាទ។

ខ៖ ខ្ញុំអត់ធម្មតា ម្ហូបណាក៏ហូបបានម្ហូបណាក៏ហូបបានដែរ នោះឯរបស់ដែលចូលចិត្ត។

ក៖ តែចូលចិត្តជាងគេ?

ខ៖ ចូលចិត្តជាងគេ?

ក៖ បាទ។

ខ៖ មុខសម្លរ?

ក៖ បាទអីក៏បានដែរយាយឲ្យតែម្ហូប។

ខ៖ សម្លរ បើស្លរម្ជូរ ស្ងោរ ឆារ ចាស៣មុខនោះឯង។

ក៖ ចូលចិត្តជាងគេ?

ខ៖ នោះឯង ហើយដល់ពេលចាស់សព្វថ្ងៃនេះ បង្អែមធម្មតាទេ ចូលចិត្តបាញ់ឆែវ។

ក៖ ចុះកាលពីនៅក្មេង កាលពីនៅក្រមុំអី យាយជាអ្នកចូលចិត្តស្តាប់ចម្រៀងស្តាប់អីទេយាយ?

ខ៖ ពីដើមមិញ?

ក៖ បាទ។

ខ៖ ពីក្មេងហា?

ក៖ បាទ។

ខ៖ ស្តាប់តាមវិទ្យុ ហើយផ្ទះជិតខាងនោះ គេមានវិទ្យទៅស្តាប់និងគេទៅគេចាក់ល្ខោនចាក់អី ល្ខោនគេលេងទៅក៏ទៅស្តាប់ទៅ ផ្ទះខ្ញុំមានតែវិទ្យុធម្មតា ផ្ទះជិតនោះមានចាប់បានល្ខោនបានអី។

ក៖ ចុះយាយមានចេះលេងឧបករណ៍ត្រន្តីអ្វីទេយាយ?

ខ៖ ខ្ញុំអត់ចេះទេ។

ក៖ ចុះកាលពីនៅក្មេង នៅក្រមុំអីពេលភ្ជុំបិណ្ឌ ចូលឆ្នាំអីយាយធ្លាប់បានទៅលេងល្បែងប្រជាប្រិយអ្វីខ្លះដែរតាមវត្ត?

ខ៖ ទៅនិងវត្តយើងនេះ ទៅវត្តនេះអត់សូវបានលេងទេទាល់តែខែចូលឆ្នាំ បានឡើងមកលេងវត្តនេះតិចតួចទៅ យប់ឡើងលេងនៅមាត់ទន្លេយើង គេធ្វើស្ពានក៏អ៊ុំទូកចូលនិងស្ពានទៅ គេលេងនោះឯងមានល្ខោន មានធូនមានអីលេងនោះឯង ទៅក៏មកលេងវត្តគោកនិងគេកក៏លេងបោះអង្គុញ បោះឈូង លូកប្រហុក ៣យ៉ាងណឹង។

ក៖ បាទយាយ ចឹងមកដល់សព្វថ្ងៃនេះវិញ យាយមានការសោកស្តាយអ្វីខ្លះដែរក្នុងជីវិតយាយ?

ខ៖ មិនដឹងសោកស្តាយអីចេះគិតមិនឃើញ។

ក៖ យាយអត់មានការស្តាយក្រោយអីទេ?

ខ៖ ដែលចាស់ហើយនេះ?

ក៖ បាទ តាំងពីក្មេងមកដល់ចាស់ហើយ គិតថយក្រោយទៅជីវិតថាមានការសោក
ស្តាយណាមួយទេ?

ខ៖ គិិតអត់ឃើញ។

ក៖ អត់មានទេចឹង?

ខ៖ នោះឯង បើនៅពីក្មេងគិតថា អញបើមាននិងគេគិតអញ្ចុះមែន មាននិងគេក៏ទិញខោអាវស្លៀកពាក់ឲ្យបរបូរណ៍ទៅ ទិញនេះទិញនោះដូចថាយើងធ្វើការបានទិញ ខ្សែករ ខ្សែដៃចេះតែថាទៅណា ហើយបើថាអង្ករឈើព្រៃអត់ភ័យទេ យើងពីដើមមិញដូរប្រហុក ធ្វើប្រហុកបានយកទៅដូរអង្ករមាត់គោក ព្រោះបងប្អូនខាងលើនេះរអែងទៅ ប៉ះជួនកាឌុបកង់ទៅយកទៅដូរប្រហុក អង្ករ ចាសអត់សូវទិញទេប្រហុកដូរត្រីទៅ របស់ស៊ីក៏ដោយស្វាយក៏ដោយអីក៏ដោយដូរតែត្រីទេនៅកំពង់ភ្លុក។

ក៖ បាទលោកយាយ ចុះមកដល់សព្វថ្ងៃនេះលោកយាយមានកូននិងចៅប៉ុន្មាននាក់ដែរយាយ?

ខ៖ ចៅ២ កូន១ប៉ុណ្ណោះឯង។

ក៖ តែប៉ុណ្ណឹងឯង?

ខ៖ ចាស។

ក៖ បាទលោកយាយ អញ្ចឹងមកដល់ចុងបញ្ចប់នេះ តើលោកយាយមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់យាយទេ ថាតើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរយាយ?

ខ៖ ខ្ញុំតែងប្រដៅចៅប្រដៅអី ឲ្យខំរៀនឡើង ខ្លាចបានការងារធ្វើនិងគេ បើយើងមិនខំរៀនអត់មានការងារធ្វើទេមិនចុះក្មួយនោះ ផ្តាំប៉ុណ្ណោះឯង។

ក៖ បាទ មានអ្វីទៀតទេយាយ?

ខ៖ មិនដឹងមានអីុ។

ក៖ អស់ហើយ?

ខ៖ អស់ហើយ។

ក៖ បាទយាយ ចឹងខ្ញុំសូមអរគុណដល់យាយដែលបានចំណាយពេលវេលាសម្ភាសន៍ជាមួយខ្ញុំយាយណា ចឹងខ្ញុំសូមជូនពរឲ្យយាយមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារយាយណា។

ខ៖ សាធុ។